Sfârşit

Un bărbat în vârstă de 43 de ani şi-a pierdut viaţa după ce a consumat parbrizol. Nefericitul eveniment s-a petrecut vineri seară, la Dorna Arini, localitatea de baştină a bărbatului. Preluat de ambulanţă în stare gravă, a fost internat în Spitalul Municipal Vatra Dornei, cu diagnosticul de „intoxicaţie voluntară cu parbrizol şi alcool etilic, şoc colaps”.

Din nefericire, toate eforturile medicilor s-au dovedit zadarnice, iar după aproape două ore s-a constatat decesul. Din discuţiile pe care poliţiştii care au preluat cazul pentru cercetări le-au avut cu membri familiei bărbatului, a rezultat că acesta a început să bea încă din ziua de 6 decembrie, fiind mereu în stare de ebrietate.

Vineri seară, în jurul orei 20.00, i s-a făcut rău şi a vomitat, motiv pentru care a fost solicitat ajutorul unui echipaj medical. Cantitatea de parbrizol băută s-a dovedit însă fatală.